જોકે શરૃઆતથી આ મામલે સક્રિય ન જણાતી ટ્રાઈએ પછીથી દેશભરનાં ઈન્ટરનેટ વપરાશકર્તાઓ પાસેથી બે વાર સૂચનો અને તેમની ઇચ્છા દર્શાવતાં અભિપ્રાયો મંગાવ્યા હતા. આ દરમિયાન ભારતના ૭૦૦થી પણ વધુ ઊભરતા સ્ટાર્ટ-અપે પણ ટ્રાઈને નેટ ન્યુટ્રાલિટી તરફ વિચારવા માટે પિટિશન કરી હતી. પિટિશન કરનાર એક સ્ટાર્ટ-અપ ‘વેલ્ધી’ના સંચાલક નિસર્ગ ગાંધી કહે છે કે, “જો નેટ ન્યુટ્રાલિટીના અધિકાર છિનવાઈ જશે તો અમારે અમારી પ્રોડક્ટ પ્રમોટ કરવા ટેલિકોમ કંપનીઓને પણ ચોક્કસ રકમ ચૂકવવી પડશે અને તેમના નિયમો અનુસરવા પડશે. આવું ન થાય અને બધાને ઈન્ટરનેટનો ઉપયોગ કરવાનો સમાન હક મળે તે માટે અમે આ પિટિશન ફાઈલ કરી છે.”